ເປີດສະຫຼອງອານຸສາວະລີມິດຕະພາບຫວຽດນາມ-ກຳປູເຈຍແລະອານຸສາວະລີເອກະລາດແຂວງ Kompong Chhnang
ອານຸສາວະລີມິດຕະພາບຫວຽດນາມ-ກຳປູເຈຍ
(ພາບ: TTXVN)
ວັນທີ 3/1, ກຳປູເຈຍໄດ້ຈັດຕັ້ງພິທີເປີດສະຫຼອງ ອານຸສາວະລີມິດຕະພາບຫວຽດນາມ-ກຳປູເຈຍ ແລະ ອານຸສາວະລີເອກະລາດແຂວງ Kompong Chhnang. ກ່າວຄຳເຫັນທີ່ພິທີ, ທ່ານ Nhem Valy ຜູ້ຮັກສາການເລຂາທິການໃຫຍ່ຄະນະກຳມະການແນວໂຮມສາມັກຄີພັດທະນາປະເທດກຳປູເຈຍ, ຮອງລັດຖະມົນຕີກະຊວງພິທີການສາສະໜາ ໃຫ້ຮູ້ວ່າ ພິທີເປີດສະຫຼອງ ອານຸສາວະລີມິດຕະພາບຫວຽດນາມ-ກຳປູເຈຍ ແລະ ອານຸສາວະລີເອກະລາດແຂວງ Kompong Chhnang ເພື່ອແນໃສ່ຢືນຢັນການພົວພັນຮ່ວມມືອັນດີງາມລະຫວ່າງແນວໂຮມສາມັກຄີພັດທະນາປະເທດກຳປູເຈຍ ແລະ ກະຊວງປ້ອງກັນປະເທດຫວຽດນາມ. ເຫດການນີ້ແມ່ນນອນໃນຂອບເຂດບັນດາການເຄື່ອນໄຫວສະເຫຼີມສະຫຼອງວັນສ້າງຕັ້ງສາຍພົວພັນທາງການທູດລະຫວ່າງສອງປະເທດຫວຽດນາມ ແລະ ກຳປູເຈຍຄົບຮອບ 50 ປີ.
ທ່ານພົນຕີ ໂດກັນ, ຮອງຫົວໜ້າກົມໃຫຍ່ການເມືອງກອງທັບປະຊາຊົນຫວຽດນາມ, ໃຫ້ຮູ້ວ່າ ອານຸສາວະລີມິດຕະພາບຫວຽດນາມ-ກຳປູເຈຍໄດ້ຮັບການກໍ່ສ້າງ, ສ້ອມແປງ, ບູລະນະປະຕິສັງຂອນຢູ່ຫຼາຍແຂວງ, ນະຄອນຂອງລາຊະອານາຈັກກຳປູເຈຍ ແມ່ນບັນດາກິດຈະກຳທີ່ມີຄຸນຄ່າປະຫວັດສາດ, ວັດທະນະທຳຢ່າງເລິກເຊິ່ງ, ເປັນສັນຍາລັກທີ່ມີຊີວິດຊີວາກ່ຽວກັບອາລົມຈິດ, ນໍ້າໃຈແຫ່ງຄວາມສາມັກຄີ, ນ້ຳໃຈອັນພິລະອາດຫານ, ເສຍສະຫຼະຊີວິດຂອງກອງທັບ ແລະ ປະຊາຊົນສອງປະເທດຫວຽດນາມ-ກຳປູເຈຍ. ນີ້ກໍ່ແມ່ນຄວາມຮູ້ບຸນຄຸນຂອງລັດ, ປະຊາຊົນ ແລະ ກອງທັບປະຊາຊົນສອງປະເທດ ທີ່ມີຕໍ່ວິລະຊົນ, ທະຫານອາສາສະໝັກຫວຽດນາມ ແລະ ພະນັກງານ, ນັກຮົບກອງທັບລາຊະອານາຈັກກຳປູເຈຍ ທີ່ໄດ້ເສຍສະຫຼະຊີວິດເພື່ອເອກະລາດ, ຄວາມເສລີພາບຂອງຊາດ, ເພື່ອການພັດທະນາສີວິໄລຂອງປະຊາຊົນສອງປະເທດ.
(ແຫຼ່ງຄັດຈາກ VOV)